32010R0291
L 088/9
SLUŽBENI LIST EUROPSKE UNIJE
UREDBA KOMISIJE (EU) br. 291/2010
od 31. ožujka 2010.
o ispravku uredaba (EZ) br. 437/2009, (EZ) br. 438/2009 i (EZ) br. 1064/2009 u pogledu postupka krajnje uporabe utvrđenog za uvoz određenih poljoprivrednih proizvoda u okviru carinskih kvota
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 144. stavak 1. i članak 148. u vezi s člankom 4.,
budući da:
(1)
Člankom 2. stavkom 1. Uredbe Komisije (EZ) br. 437/2009 od 26. svibnja 2009. o otvaranju i upravljanju carinskom kvotom Zajednice za uvoz mladih muških životinja vrste goveda za tov (2), člankom 3. stavkom 1. Uredbe Komisije (EZ) br. 438/2009 od 26. svibnja 2009. o otvaranju i upravljanju carinskim kvotama Zajednice za bikove, krave i junice osim određenih alpskih i planinskih pasmina namijenjenih za klanje (3) i člankom 4. stavkom 1. Uredbe Komisije (EZ) br. 1064/2009 od 4. studenoga 2009. o otvaranju i upravljanju carinskom kvotom za uvoz pivarskog ječma iz trećih zemalja (4) predviđen je carinski nadzor u skladu s postupkom krajnje uporabe iz članka 166. Uredbe (EZ) br. 450/2008 Europskog parlamenta i Vijeća od 23. travnja 2008. o Carinskom zakoniku Zajednice (Modernizirani carinski zakonik) (5).
(2)
Kako je naznačeno u korelacijskoj tablici u Prilogu Uredbi (EZ) br. 450/2008, svrha navedenog članka 166. je zamijeniti članak 82. Uredbe Vijeća (EEZ) br. 2913/92 od 12. listopada 1992. o Carinskom zakoniku Zajednice (6) kojim je također predviđen carinski nadzor u vezi s posebnom krajnjom uporabom uvezene robe. Međutim, bez obzira na stupanje na snagu provedbenih odredbi iz prvog podstavka članka 188. stavka 2. Uredbe (EZ) br. 450/2008, u njezinom drugom stavku se utvrđuje da se članak 166. navedene Uredbe treba primjenjivati najkasnije od 24. lipnja 2013. Zbog toga se članak 82. Uredbe (EZ) br. 2913/92 i dalje primjenjuje do dana početka primjene članka 166. Uredbe (EZ) br. 450/2008.
(3)
Upućivanje u uredbama (EZ) br. 437/2009, (EZ) br. 438/2009 i (EZ) br. 1064/2009 na članak 166. Uredbe (EZ) br. 450/2008 stoga treba zamijeniti upućivanjem na članak 82. Uredbe (EEZ) br. 2913/92.
(4)
Uredbe (EZ) br. 437/2009, (EZ) br. 438/2009 i (EZ) br. 1064/2009 stoga treba na odgovarajući način ispraviti.
(5)
Kako bi se osiguralo učinkovito upravljanje dotičnim carinskim kvotama i s obzirom da sadržaj dotičnih odredbi ostaje nepromijenjen, ispravak se treba početi primjenjivati od istih datuma od kojih se počinju primjenjivati dotične Uredbe.
(6)
Mjere predviđene ovom Uredbom su u skladu s mišljenjem Upravljačkog odbora za organizaciju poljoprivrednih tržišta,
DONIJELA JE OVU UREDBU:
Članak 1.
Članak 2. stavak 1. Uredbe (EZ) br. 437/2009 zamjenjuje se sljedećim:
„1. U skladu s člankom 82. Uredbe Vijeća (EZ) br. 2913/92 (*) uvezene životinje se podvrgavaju carinskom nadzoru kako bi se osiguralo da se tove tijekom razdoblja od najmanje 120 dana u proizvodnim jedinicama koje uvoznik mora navesti u mjesecu nakon mjeseca kad su životinje puštene u slobodni promet.
Članak 2.
Članak 3. stavak 1. Uredbe (EZ) br. 438/2009 zamjenjuje se sljedećim:
„1. U skladu s člankom 82. Uredbe Vijeća (EZ) br. 2913/92 (**) uvezene životinje se podvrgavaju carinskom nadzoru kako bi se osiguralo da ne budu zaklane u roku od četiri mjeseca od puštanja u slobodni promet.
Članak 3.
U prvom podstavku članka 4. stavka 1. Uredbe (EZ) br. 1064/2009 uvodna rečenica zamjenjuje se sljedećom:
„U skladu s člankom 82. Uredbe Vijeća (EZ) br. 2913/92 (***) ječam uvezen u okviru ove carinske kvote podvrgava se carinskom nadzoru kako bi se osiguralo da:
Članak 4.
Ova Uredba stupa na snagu sljedećeg dana od dana objave u Službenom listu Europske unije.
Članci 1. i 2. primjenjuju se od 1. srpnja 2009.
Članak 3. primjenjuje se od 1. siječnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. ožujka 2010.